The Stepford Wives (film, 1975)
<s>The Stepford Wives () je američki science fiction film snimljen 1975. godine u režiji Bryana Forbesa, poznat kao jedno od najuticajnijih ostvarenja tog žanra u 1970-im.</s><s>Predstavlja adaptaciju istoimenog romana Ire Levina.</s><s>Protagonistica, čiji lik tumači Katharine Ross, je Joanna Eberhart, uspješna fotografkinja koja se sa mužem i dvoje djece iz New Yorka doseljava u obližnji i naizgled idilični gradić Stepford u Connecticutu.</s><s>Radnja prikazuje kako sa vremenom postaje uznemirena spoznajom da su sve žene u gradu pokorne muževima, potpuno posvećene održavanju domaćinstava te se ponašaju poput robota, a što uključuje njene poznanice koje su prije toga bile feministkinje i posvećene profesionalnim karijerama, te zbog toga odluči potražiti objašnjenje, a koje bi mogao pružiti tajanstveni lokalni muški klub kojemu se priključio i njen muž.</s>

<s>Scenario za film je napisao ugledni pisac William Goldman, koji se tokom snimanja posvađao sa Forbesom; glavni povod je bila Forbesova uloga da za ulogu jedne od stepfordskih supruga angažira vlastitu suprugu Nanette Newman, a što je značilo da Goldman mora odustati od koncepta da stepfordske supruge izgledaju kao "lutkice" nalik na Playboyeve zečice.</s><s>U filmu je lik Joanninog supruga tumačio Peter Masterson, a njene kćeri Mastersonova kćer Mary Stuart Masterson, koja će 1980-ih postati zvijezda.</s><s>Forbes je, pak, inzistirao da se film snima na lokacijama u Connecticutu, odnosno gotovo uopće nisu korišteni setovi niti studiji, a osim dramatične završnice, sve scene se odigravaju danju i to uz posebnu fotografiju koja protagoniste i zbivanja čini što "svjetlijim".</s><s>Time je Forbes nastojao film učiniti što različitijim od Rosemaryne bebe (ekranizacije ranijeg Levinovog hit-romana), ali i stvoriti snažan kontrast između savršene glazure i mračne pozadine Stepforda.</s><s>Film je također imao i snažan satirički naboj, odnosno, kao i originalni roman, predstavljao svojevremnu alegoriju na to kako se generacija babyboomera sve teže  može pomiriti svoje buntovne mladenačke ideale 1960-ih sa konformističkom životom u predgrađima.</s>

<s>The Stepford Wives je nakon premijere dobio uglavnom mlake kritike, a njime je nezadovoljan bio i Goldman.</s><s>Posebno su se na njega obrušile radikalne feministkinje, odbijajući navode autora da je riječ o satiri, te smatrajući da je riječ o prikazu "utopije za muške šoviniste".</s><s>Publika je, međutim, prihvatila film te je doživio neočekivani uspjeh na kino-blagajnama te, daleko više od samog romana, pomogao da se izraz "stepfordska supruga" proširi u svakondnevnom govoru.</s>

<s>The Stepford Wives je dobio nastavak u obliku televizijskog filma Revenge of the Stepford Wives iz 1980. godine, koji je također dobio dva nastavka.</s><s>Godine 2004. je snimljen istoimeni remake u režiji Franka Oza sa Nicole Kidman u glavnoj ulozi, a koji je doživio neuspjeh.</s>

<s>Uloge</s>

<s>Katharine Ross ...</s><s>Joanna Eberhart
 Paula Prentiss ...</s><s>Bobbie Markowe
 Peter Masterson ...</s><s>Walter Eberhart
 Nanette Newman ...</s><s>Carol van Sant
 Tina Louise ...</s><s>Charmaine Wimperis
 Patrick O'Neal ...</s><s>Dale "Diz" Coba
 Josef Sommer ...</s><s>Ted van Sant
 Franklin Cover ...</s><s>Ed Wimperis
 Toni Reid ...</s><s>Marie Axhelm
 George Coe ...</s><s>Claude Axhelm
 Carole Mallory ...</s><s>Kit Sundersen
 Barbara Rucker ...</s><s>Mary Ann Stavros
 Judith Baldwin ...</s><s>Patricia Cornell
 Michael Higgins ...</s><s>Mr. Cornell
 William Prince ...</s><s>Ike Mazzard
 Carol Eve Rossen ...</s><s>Dr. Fancher
 Robert Fields ...</s><s>Raymond Chandler
 Remak Ramsay ...</s><s>Mr. Atkinson
 Mary Stuart Masterson ...</s><s>Joannina kćer Kim</s>

<s>Vidi još
Westworld</s>

<s>Izvori</s>

<s>Vanjske veze</s>

<s>Američki filmovi
SF-filmovi
Horor filmovi
Trileri
Satirični filmovi
Crnohumorni filmovi
Psihološki trileri</s>

